Golfið er fyrir alla aldurshópa - viðtal við Ásgerði Sverrisdóttur Ásgerður Sverrisdóttir krabbameinslæknir er í hópi fremstu golfkvenna landsins . Hún var Íslandsmeistari tvö ár í röð , 1983 og 1984 og var í kvennalandsliðinu í golfi frá 1981 fram til ársins 1995 . Hún útskrifaðist úr læknadeild HÍ árið 1989 og hélt síðan til sérnáms í Svíþjóð og fluttist heim til Íslands árið 2004 . Hún hefur ekki tekið þátt í stóru móti undanfarin ár en segist þó litlu hafa gleymt og er í dag með sömu forgjöf og árið sem hún varð Íslandsmeistari . „ Eftir að við fluttum til Svíþjóðar þá breyttist þetta talsvert . Það var minna svigrúm til æfinga og þátttöku í mótum og einnig komu börn til sögunnar þannig að ýmislegt kom í veg fyrir fulla þátttöku í golfinu . Golf er tímafrek íþrótt og við bjuggum í Stokkhólmi og erfitt að komast að á golfvöllum nema í fríum , vinnudagurinn var lengri og birtan á kvöldin endist ekki jafnlengi og hér heima . “ Ásgerður bendir á að hér á Íslandi sé einstaklega gott tækifæri til að stunda golfíþróttina , „ ... þegar veður og árstíðir leyfa , en það er ekki víða í veröldinni jafn auðvelt og fljótlegt að komast út á golfvöll einsog hér heima . Það setur reyndar svolítið strik í reikninginn að ekki er hægt að spila úti yfir veturinn en á sumrin er birtutíminn svo langur og hægt að fara eldsnemma á morgnana eða á kvöldin með litlum fyrirvara . “ Hvenær byrjaðirðu að spila golf ? „ Ég byrjaði að dingla golfkylfum 7 - 8 ára gömul því foreldrar mínir voru í Golfklúbbi Ness á Seltjarnarnesi og 12 ára gömul krafðist ég þess að fá að taka þátt í meistaramóti klúbbsins . “ Var þetta ekki dálítið óvenjulegt á þessum tíma ? „ Jú , þetta þótti svolítið öðruvísi íþrótt og var nærri óþekkt . Það var helst miðaldra fólk sem spilaði golf og klúbburinn á Nesinu var með svolítið sérstöku yfirbragði . Golfklúbbur Reykjavíkur , sem ég gerðist síðar meðlimur í , var stærri og með öflugt unglingastarf , en það má reyndar rifja upp að hann var upphaflega stofnaður af læknum . Það voru mjög fáir krakkar að spila golf á þessum tíma og enn færri stelpur . Ég spilaði bara með strákunum og vandist því að þurfa að keppa við þá líka . “ Og árangurinn lét ekki á sér standa . Íslandsmeistari kvenna tvö ár í röð . „ Það er reyndar skrýtið hvað þetta gekk vel því á þessum sama tíma var ég á fyrsta og öðru ári í læknisfræðinni sem voru býsna strembin . En ég var auðvitað búin að vera spila mjög mikið golf í mörg ár á undan , hafði verið í landsliðinu og var að berjast um toppsæti á mótum . “ Hverjar voru þínir helstu sam - og mótherjar ? „ Á mínu reki voru Steinunn Sæmundsdóttir , Sólveig Þorsteinsdóttur , Þórdís Geirsdóttir og Kristín Þorvaldsdóttir en nokkru eldri og reyndari voru Jóhanna Ingólfsdóttir og Kristín Pálsdóttir . Síðan koma Karen Sævarsdóttir og Ragnhildur Sigurðardóttir til sögunnar og hafa báðar verið Íslandsmeistarar margsinnis . Ólöf María , sem er atvinnukona á Evrópumótaröðinni núna , var að byrja í lok míns keppnisferils . Við vorum allar að keppa hver við aðra og æfðum líka saman í landsliðinu , þannig að þetta var mjög skemmtilegur tími . “ Ásgerður segir ekki hægt að bera saman golfið eins og það var stundað á áttunda áratugnum og hvernig það er núna . „ Það er eiginlega alveg sama hvar litið er á . Allar aðstæður til golfiðkunar hafa breyst mikið til batnaðar . Þegar ég var að byrja í golfinu , þá þótti mörgum sem þetta væri alls ekki íþrótt fyrir börn og unglinga og sumir vildu jafnvel banna okkur aðgang að völlunum . Sem betur fer varð þetta sjónarmið ekki ofan á og unglingastarfið hefur skilað gríðarlega góðum árangri , m.a. með atvinnumönnum erlendis . Vellirnir eru líka orðnir fleiri og betri gæði á grasi sem notað er og umönnun vallanna og því hægt að byrja fyrr á vorin og spila lengra fram eftir haustinu og ástand vallanna ekki eins háð árferðinu eins og var áður . Golf er líka orðin ein helsta almenningsíþrótt á landinu og þar hefur þróunin orðið svipuð og á Norðurlöndunum . Þetta er ekki snobbíþrótt hér heldur fyrir alla sem vilja enda er golf einstaklega vel fallið fyrir alla aldurshópa . Börn , foreldrar og afar og ömmur geta spilað saman og þó getan sé misjöfn þá geta allir fylgst að vegna forgjafarinnar . “ Þú mælir semsagt með golfinu ? „ Golf er mikil og góð úthaldsþjálfun . Í því felst kraftganga upp á allt að 7 kílómetra á misjöfnu undirlagi , upp og niður brekkur og síðan þarf að bera eða draga kylfurnar með sér og slá kúluna . Þetta er miklu meiri hreyfing en flestir sem ekki hafa spilað golf gera sér grein fyrir . Þetta er líka góð hreyfing sem hentar öllum aldurshópum . Golf er kjörið fyrir þá sem vilja njóta náttúrunnar og stunda íþrótt um leið . Golfið er líka félagsskapur því það er ekki gaman að spila golf einn . Ég vil endilega benda þeim körlum sem eru að byrja að stunda golf að drífa konuna með sér . Þetta er frábær íþrótt að stunda fyrir pör og miklu skemmtilegra að vera í þessu saman . “ En hvernig er að spila golf í dag sem hobbí með slíkan keppnisferil að baki ? „ Það er ekki eins erfitt og ég hafði ímyndað mér . Og sannleikurinn er sá að ég nýt þess betur að spila golfið og fæ að sumu leyti meira útúr því en þegar ég var að æfa og keppa sem mest . Mér finnst ég líka vera betri golfari núna að vissu leyti . Búnaðurinn hefur reyndar þróast mikið , kylfurnar eru miklu betri og léttari og auðveldara að slá lengra og nákvæmara . Það er í rauninni auðveldara að spila golf núna með nýrri kylfum úr léttari málum með alls kyns ? fídusa ? sem leiðrétta vitleysurnar í sveiflunni . Ég hef alltaf haldið mér sæmilega vel við og spila ágætlega en mig vantar auðvitað keppnisþjálfun og stöðugleika ef ég væri að hugsa um að taka þátt í stóru móti aftur . Mér hentar ágætlega að taka þátt í stuttum og skemmtilegum mótum eins og þeim sem læknar efna til . “ Og rúsínan í pylsuendanum er sú að forgjöf Ásgerðar er sú sama í dag og árið sem hún varð Íslandsmeistari . „ Ég er með 6 í forgjöf . “ Hvernig standa konur í læknastétt sig í golfinu ? „ Þær sem eru að spila golf standa sig vel en þær mættu alveg vera fleiri . Oftast er ég ein þegar kemur að mótum innan stéttarinnar en almennt er konum að fjölga í golfi , þannig að þær hljóta að fara að láta sjá sig . Ég auglýsi semsagt eftir konum í læknastétt til að spila golf . “ „ Ég auglýsi eftir konum í læknastétt til að spila golf , “ segir Ásgerður Sverrisdóttir .